b'\n_START_ARTICLE_\nSiganje\n_START_PARAGRAPH_\nS\xc3\xadganje ali str\xc3\xaddor so sikajo\xc4\x8di in piskajo\xc4\x8di \xc5\xa1umi pri dihanju zaradi zo\xc5\xbeitev zgornjih dihalnih poti. Lahko gre za siganje med izdihom (ekspiracijski stridor) ali med vdihom (inspiracijski stridor); pogostej\xc5\xa1i je med vdihom.\n_START_SECTION_\nVzroki\n_START_PARAGRAPH_\nMed pogostimi vzroki za siganje je laringomalacija (zmeh\xc4\x8danje hrustancev grla); pri otrocih povzro\xc4\x8da laringomalacija siganje med vdihom v 50 do 75\xc2\xa0% primerov. Mehke strukture in tkiva povzro\xc4\x8dijo zaradi ohlapnega mi\xc5\xa1i\xc4\x8dnega in hrustan\xc4\x8dnega ogrodja med vdihom pritiskajo ob steno grla in povzro\xc4\x8dajo obstrukcijo. Obi\xc4\x8dajno siganje izzveni, ko otrok odraste in njegove dihalne poti otrdijo. Redkeje je vzrok siganja traheomalacija (zmeh\xc4\x8danje hrustancev v sapniku), ki povzro\xc4\x8di med izdihom kolabiranje sapnika, ki ga spremljata siganje in piskanje. Siganje lahko povzro\xc4\x8dijo tudi drugi vzroki: tujek, ki ovira pretok zraka po dihalnih poteh; po\xc5\xa1kodba dihalnih poti; operativni poseg vratu; vdihavanje dima; zau\xc5\xbeitje \xc5\xa1kodljive snovi, ki po\xc5\xa1koduje dihalne poti; krup; vnetje sapnic, nebnic ali poklopca; tumorji; paraliza glasilk ...'